Karsten Lauritzen (V), 2013-03-19:
Mange tak.
Lovforslaget, som vi behandler her i dag, giver jo en række bedre muligheder for at forfølge økonomisk kriminalitet, økonomiske transaktioner og en række andre ting – nu skal jeg lige have styr på mine papirer her – herunder en række forhøjelser af strafniveauet i sager om f.eks. bestikkelse, bestikkelse i private forretningsforhold, bestikkelse af voldgiftsdommere osv.
I sager om kursmanipulation og insiderhandel foreslår man at lave en strafforhøjelse fra 4 års fængsel til 6 års fængsel.
Man gør det også muligt for politiet at kunne nøjes med kun at anmode om én retskendelse ved editionspålæg ved transaktioner mellem flere konti, f.eks. via flere banker, altså »kendelse på transaktion«, som det populært hedder.
Man udvider muligheden for hemmelige ransagninger til også at anvendes ved efterforskning af alvorlig økonomisk kriminalitet, typisk organiseret kriminalitet.
Man giver også mulighed for kortvarig spærring af et kontoindestående, hvis der er grund til at antage, at beløbet har tilknytning til hvidvask eller finansiering af terrorisme.
Man justerer også på forældelsesfristen i nogle af de her sager.
Det er jo en lang række forslag, som er en del af den aftale, regeringen lavede med Enhedslisten i forbindelse med finansloven – det, der populært sagt vistnok blev kaldt indsatsen mod banditter i habitter.
Vi synes, der er en række positive ting i det her lovforslag, men vi synes også, at der er en række problemer.
Og jeg vil godt understrege, at Venstres holdning til økonomisk kriminalitet er klar: at berige sig på andres bekostning er utilstedeligt, uanset om gerningsmanden kravler gennem nattens mulm og mørke eller gemmer sig bag en computerskærm, på en dyr adresse eller i et skattely.
Økonomisk kriminalitet er en hån mod det flertal, der følger loven.
Det forstyrrer vores økonomi og undergraver tilliden til aftaler, produkter og virksomheder, og der er ingen tvivl om, at et samfund uden økonomisk kriminalitet ville være et bedre samfund.
Men berettiger det til, at vi tager redskaber i anvendelse, som i dag bruges i kampen mod terror og opklaring af grov personfarlig kriminalitet?
Jeg er ærlig talt en smule skeptisk over for nogle af de ting, der ligger i det her lovforslag, og det samme er en række af høringssvarene.
Vi er ikke så meget skeptiske over for strafskærpelserne – vi undrer os lidt over, at regeringen ikke har anvist finansiering til det, da det jo er noget, de går meget op i, i forhold til strafskærpelser, men det er der ikke så meget fokus på på det her område – men vi er oprigtigt bekymrede for de muligheder, som lovforslaget giver for at anvende hemmelige ransagninger i en lang række sager om økonomisk kriminalitet.
Hemmelige ransagninger udgør et meget stort indgreb i den private frihed og den enkeltes adgang til et privatliv.
Skal vi give politiet adgang til at ransage et hjem eller en virksomhed uden ejerens vidende, blot fordi vedkommende er under mistanke for at have begået økonomisk kriminalitet?
Det er det spørgsmål, der rejser sig med det her lovforslag.
Spærring af indestående på bankkonti i 1 dag eller 1 uge uden rimelig mistanke er også et stort indgreb og kan få store konsekvenser, hvis pengene var afsat til en legitim transaktion.
Selv om vi er enige med regeringen om målet, er vi nødt til at tage hensyn til retssikkerheden – ikke blot for den enkelte, men også for den enkelte virksomhedsejer og den enkelte virksomhed.
Det er jo ikke ulovligt at tjene penge, og at skabe arbejdspladser er ikke en forbrydelse.
Det er tværtimod en forudsætning for, at vi har råd til skoler, hospitaler og omsorg for vores svageste.
Derfor skal vi hverken skyde med spredehagl eller bruge det store trawl.
Indsatsen skal målrettes, så den ikke generer dem, der bygger vores økonomi op, men alene dem, der undergraver den.
Jeg vil imidlertid gerne kvittere for, at regeringen agerer og sætter fokus på den økonomiske kriminalitet.
Det er et område, hvor bagmændene desværre bliver mere kyniske og udspekulerede, og som lovgivere er vi nødt til at svare igen.
Højere straf for kursmanipulation, insiderhandel og bestikkelse sender et klart signal til de kriminelle og personer, der måske kunne forfalde til urent trav eller lade sig friste af en hurtig gevinst.
Højere strafferamme for insiderhandel og kursmanipulation giver samtidig adgang til telefonaflytning i efterforskning af de sager, hvor der er tale om særlig skærpende omstændigheder, og denne mulighed bør også anvendes med respekt for retssikkerheden.
Samlet set er vi i Venstre bekymrede for nogle af de ting, der ligger i lovforslaget, og vi vil i udvalgsbehandlingen se nærmere på, i hvilket omfang man har tænkt sig at benytte det, under hvilke vilkår man har tænkt sig at benytte det, og jeg kan derfor ikke give tilsagn om, at Venstre støtter lovforslaget, på det foreliggende grundlag.